
REPUBLIKA E SHQIPËRISË

GJYKATA E LARTË

KOLEGJI PENAL

Nr. 88000-00008-00- 2022  i Regj. Themeltar

Nr. 00 – 2022 – 205  i Vendimit ( 44 )
V E N D I M

NË EMËR TË REPUBLIKËS

Kolegji Penal i Gjykatës së Lartë, i përbërë nga gjyqtarët:

                                        
Ilir PANDA

- Kryesues   




     
Albana BOKSI
- Anëtare  





Medi BICI

- Anëtar  
Sot, me datë 10.02.2022, në Dhomë Këshillimi, mori në shqyrtim çështjen penale që i përket:

KËRKUES:              


Skerdi Koçi

OBJEKTI:


Shuarjen e dënimit dhe lirimi i menjëhershëm i të dënuarit.
BAZA LIGJORE:    

Neni 261 i Kodit të Procedurës Penale. 
KOLEGJI PENAL I GJYKATËS SË LARTË

Pasi dëgjoi relatimin e gjyqtarit Medi Bici dhe diskutoi çështjen në tërësi;
V Ë R E N:
I. Rrethanat e çështjes:

1. Nga aktet e fashikullit të gjykimit rezulton se kërkuesi Skerdi Koçi është arrestuar më datë 25.01.2019 dhe me vendimin nr. 12-2019-105/19, datë 29.01.2019 të Gjykatës së Rrethit Gjyqësor Kavajë i është caktuar masa e sigurimit personal “Arrest në burg”, për procedimin penal me objekt veprën penale të vjedhjes sipas nenit 134, paragrafi 2 të Kodit Penal. 


2. Gjatë kohës së qëndrimit nën masën e sigurimit arrest në burg, ndaj tij ka nisur një tjetër procedim penal, si i dyshuar për kryerjen e veprës penale “Shkatërrimi i pronës” dhe “Rebelimi i të burgosurve”, respektivisht sipas nenit 150 dhe 270 të Kodit Penal. Për llogari të këtij procedimi ai është arrestuar me datë 07.08.2019 dhe me vendimin nr. 695, datë 10.08.2019 të Gjykatës së Rrethit Gjyqësor Elbasan ndaj tij për llogari të këtij procedimi është caktuar masa e sigurimit “arrest në burg”. Prokurori ka nxjerrë urdhrin e ekzekutimit ndaj vendimit që ka caktuar masën e sigurimit, e cila është zbatuar në ambientet e paraburgimit. 


3. Në lidhje me veprën penale të parashikuar nga neni 134, paragrafi 2 i Kodit Penal ai është dënuar përfundimisht me 2 vjet dhe 4 muaj burgim me vendimin nr. 10-2020-1293, datë 22.10.2020 të Gjykatës së Apelit Durrës. Me Urdhrin e datës 22.10.2020, të Prokurorisë së Apelit Durrës është urdhëruar lirimi i menjëhershëm i tij, duke u konstatuar se dënimi i dhënë është vuajtur. Institucioni i Ekzekutimit të Vendimeve Penale Peqin nuk ka kryer lirimin e të dënuarit, duke qenë se ndaj tij kishte edhe një masë kufizuese të lirisë personale për llogari të një procedimi penal tjetër.


4. Lidhur me procedimin penal të dytë, atë me objekt nenin 150 dhe 270 të Kodit Penal, rezulton se me vendimin nr. 10-2020-1576, datë 07.12.2020 të Gjykatës së Apelit Durrës është vendosur shuarja e masës së sigurimit personal arrest në burg, të caktuar me vendimin nr. 695 (4945), datë 10.08.2019 të Gjykatës së Rrethit Gjyqësor Elbasan, më datë 07.12.2020, datë në të cilën përfundon dënimi i dhënë nga gjykata e shkallës së parë. Me vendimin nr. 110, datë 02.04.2021 të Gjykatës së Apelit Durrës është lënë në fuqi vendimi i dënimit me 2 vjet burgim, i gjykatës së shkallës së parë për procedimin penal të dytë ndaj kërkuesit Skerdi Koçi. 


5. Institucioni i Ekzekutimit të Vendimeve Penale Peqin nuk e ka liruar të dënuarin, duke konstatuar se ndaj tij ka pasur mbivendosje masash sigurimi dhe se për rrjedhojë në dy aktet e lirimit të menjëhershëm janë përllogaritur gabim periudhat e vuajtjes së dënimit, duke sjellë në vëmendje se, për pjesën e mbivendosjes së masave ato janë përllogaritur në kundërshtim me nenin 57 të Kodit Penal, pasi një ditë paraburgim është përllogaritur me 3 ditë burgim nën efektin e dy masave të sigurimit arrest në burg. Për këtë qëndrim të organit të ekzekutimit të vendimeve penale është vënë në dijeni prokuroria. 


6. Më datë 10.12.2020, prokuroria ka përcjellë urdhrin për revokimin e Urdhrit të ekzekutimit, datë 22.10.2020, lidhur me ekzekutimin e vendimit nr. 10-2020-1293, datë 22.10.2020 të Gjykatës së Apelit Durrës. Përmes këtij akti është urdhëruar mosnjohja e periudhës së vuajtjes për efekt të këtij dënimi të periudhës që kërkuesi Skerdi Koçi ka qenë nën efektet e masës së sigurimit “arrest në burg” për llogari të procedimit të dytë penal dhe më tej është urdhëruar vijimi i vuajtjes së dënimit prej 2 vjet dhe 4 muaj për llogari të procedimit penal për veprën penale, të parashikuar nga neni 134, paragrafi 2 i Kodit Penal. Prokuroria në urdhrin e ekzekutimit ka saktësuar se kërkuesi Skerdi Koçi ka vuajtur nga data 25.01.2019 deri më datë 07.08.2019 gjithsej 6 muaj dhe 12 ditë paraburgim dhe sipas nenit 57 të Kodit Penal rezulton që ai të ketë vuajtur 9 muaj dhe 18 ditë burgim. Prokuroria ka konkluduar se nga data 07.12.2020, kur kërkuesi Skerdi Koçi është liruar nga dënimi i marrë në procedimin penal të dytë, do të duhet të vijojë përllogaritjen dhe vuajtjen e dënimit të parë të mbetur pa vuajtur, gjithsej 1 vit, 6 muaj dhe 12 ditë.


7. Pala kërkuese nuk ka qenë dakord me këtë qëndrim të prokurorisë dhe të institucionit të ekzekutimit të vendimeve penale. Ai ka paraqitur në gjykatë kërkesën penale gjatë ekzekutimit për shuarjen e dënimit dhe urdhërimin e lirimit të menjëhershëm.

8. Gjykata e Rrethit Gjyqësor Kavajë, me vendimin nr. 12-2021-1567/153, datë 06.10.2021, ka vendosur: 
Rrëzimin e kërkesës, si të pabazuar në ligj dhe në prova.......

9. Në arsyetimin e saj gjykata e shkallës së parë, ka shtruar çështjet si vijon: kur caktohet masa e sigurimit arrest me burg, ky vendim duhet ekzekutuar menjëherë, apo duhet ekzekutuar pas vuajtjes së dënimit? Nëse ekzekutohet menjëherë, duhet ndryshuar regjimi, duke kaluar nga regjim burgimi, në paraburgim, apo duhet mbajtur përsëri në regjim burgimi? Nëse kalohet në regjim paraburgimi, kjo kohë llogaritet për efekt të dënimit, apo çështjes nën hetim?

Në lidhje me çështjen e parë, neni 250 i Kodit të Procedurës Penale parashikon se masa e sigurimit arrest në burg, kur shtetasi nën hetim ndodhet i paraburgosur fillon efektet për përllogaritjen e afatit që nga momenti i njoftimit. Ndërsa kur shtetasi nën hetim ndaj të cilit caktohet masa e sigurimit është i dënuar me burgim, nuk ka ndonjë parashikim specifik, ç’ka nënkupton se ndjek rrugën e zakonshme të zbatimit, prokurori nxjerr urdhrin e ekzekutimit dhe IEVP e kalon nga regjim burgimi, në regjim paraburgimi. Pra, masa e sigurimit zbatohet menjëherë, duke zbatuar vendimin e gjykatës dhe kaluar në regjim paraburgimi sipas urdhërimit të saj. Kjo edhe për efekt të përllogaritjes së mëvonshme të tij me 1,5 ditë burgim për efekt dënimi, apo kompensimi. Janë pikërisht kushtet më pak të favorshme të regjimit të paraburgimit, që legjitimojnë këto veprime, përllogaritje dhe barazojnë situatën faktike me atë juridike. Në përgjigje të çështjeve, zbatohet vendimi i gjykatës për caktimin e masës së sigurimit “arrest në burg” dhe i dënuari kalon në regjim paraburgimi. Përsa i përket përllogaritjes së paraburgimit dhe efekteve të tij, sigurisht që paraburgimi vlen vetëm për një vendim të formës së prerë qoftë dënimi, apo pafajësie (për efekt kompensimi) (edhe vendim pushimi, mosfillimi). Nëse do të jemi përpara dy vendimeve të formës së prerë, pra bashkimit të dënimeve, koha e vuajtur në paraburgim do të llogaritet për efekt të dënimit të dytë për të cilin është hetuar me masën e sigurimit “arrest në burg”. Pra, zgjidhja do të ishte, koha e mbetur pa vuajtur nga dënimi i mëparshëm do të bashkohet me dënimin e ri, pasi t’i jetë zbritur këtij të fundit koha e paraburgimit. Në rastin konkret, gjykata vlerëson se kërkuesi është duke vuajtur dënimin në lidhje me vendimin nr. 12-2020-559/51, datë 12.05.2020 të Gjykatës së Rrethit Gjyqësor Kavajë, i cili ka marrë formë të prerë me vendimin nr. 10-2020-1293, datë 22.10.2020 të Gjykatës së Apelit Durrës. Sipas dinamikës së vuajtjes së dënimit dhe akteve të shqyrtuara në seancë gjyqësore, rezulton se kërkuesi nga data 25.01.2019 deri me datë 07.08.2019 ka vuajtur në paraburgim 6 muaj 12 ditë, që në kuptim të nenit 57 të Kodit Penal ka vuajtur 9 muaj e 18 ditë burgim dhe i mbeten pa vuajtur edhe 1 vit 6 muaj dhe 12 ditë për llogari të vendimit nr. 12-2020-559/51, datë 12.05.2020 të Gjykatës së Rrethit Gjyqësor Kavajë, i cili ka marrë formë të prerë me datë 22.10.2020. Vuajtja e dënimi ka filluar të llogaritet nga data 07.10.2020 kur ka përfunduar vuajtja e dënimit të dhënë me vendimin nr. 452, datë 30.07.2020 të Gjykatës së Rrethit Gjyqësor Elbasan, e cila ka ndërprerë vuajtjen e dënimit nga data 07.08.2019, deri më datë 07.12.2020, në lidhje me vendimin nr. 51, datë 12.05.2020 të Gjykatës së Rrethit Gjyqësor Kavajë. Mbështetur në arsyetimin e mësipërm, gjykata çmon se i dënuari Skerdi Koçi nuk e ka përfunduar vuajtjen e dënimit, të dhënë me vendimin nr. 12-2020-559/51, datë 12.05.2020 të Gjykatës së Rrethit Gjyqësor Kavajë, i cili ka marrë formë të prerë me vendimin nr. 10-2020-1293, datë 22.10.2020 të Gjykatës së Apelit Durrës.


10. Mbi bazën e ankimit të kërkuesit Skerdi Koçi, Gjykata e Apelit Durrës, me vendimin nr. 10-2021-2042/337, datë 17.11.2021, ka vendosur:

“1. Ndryshimin e vendimit nr. 12-2021-1567 (153), datë 06.10.2021 të Gjykatës së Rrethit Gjyqësor Kavajë.

2. Pranimin e kërkesës së dënuarit Skerdi Koçi. 

3. Shuarjen e dënimit të mbetur për të dënuarin Skerdi Koçi, të dhënë me vendimin nr. 10-2020-1293, datë 22.10.2020 të Gjykatës së Apelit Durrës.

4. Urdhërohet lirimi i menjëhershëm i të dënuarit Skerdi Koçi, nëse liria personale e tij nuk është kufizuar për një shkak tjetër ligjor.

5. Ngarkohet prokurori për ekzekutimin e këtij vendimi. 


11. Gjykata e apelit ndër të tjera arsyeton se, .......Qëndrimi i prokurorisë dhe i gjykatës së shkallës së parë është i pabazuar në ligj dhe për rrjedhojë vendimi i gjykatës së shkallës së parë duhet të ndryshohet dhe duhet të lirohet menjëherë i dënuari nëse liria personale e tij nuk kufizohet për ndonjë shkak tjetër ligjor. Institucioni i Ekzekutimit të Vendimeve Penale, Prokuroria pranë Gjykatës së Rrethit Gjyqësor Kavajë, Gjykata e Rrethit Gjyqësor Kavajë dhe Prokuroria, pranë Gjykatës së Apelit Durrës mbajnë qëndrimin se marrja e statusit të paraburgosurit gjatë periudhës së ekzekutimit të vendimit penal që ka caktuar masën e sigurimit arrest në burg për llogari të një procedimi tjetër penal ndërpret apo e pezullon ekzekutimin e dënimit me burgim dhe përllogaritjen e periudhës së paraburgimit për llogari të dënimit. Për rrjedhojë, këto institucione të përfshira në trajtimin e kërkesës së të dënuarit Skerdi Koçi konkludojnë se vuajtja e dënimit me burgim për kryerjen e veprës penale të parashikuar nga neni 134/2 i Kodit Penal është ndërprerë së përllogarituri dhe së ekzekutuari më datë 07.08.2019, datë kur Gjykata Rrethit Gjyqësor Elbasan ka vendosur ndaj të dënuarit masën e sigurimit arrest në burg, sipas nenit 238 të Kodit të Procedurës Penale, si i dyshuar se ka kryer veprën penale, të parashikuar nga neni 150 dhe 270 të Kodit Penal. Megjithatë, as Institucioni i Ekzekutimit të Vendimeve Penale Peqin, as Prokuroria, pranë Gjykatës së Rrethit Gjyqësor Kavajë, as Gjykata e Rrethit Gjyqësor Kavajë dhe as Prokuroria, pranë Gjykatës së Apelit Durrës nuk tregojnë se kush është dispozita ligjore në fuqi që parashikon këtë rregullim dhe regjim juridik të stopimit, ndërprerjes apo pezullimit të ekzekutimit të masës së mëparshme të caktuar dhe ekzekutuar të sigurimit arrest në burg apo dënimit me burgim për shkak të caktimit të masës së re të sigurimit personal arrest në burg gjatë ekzekutimit të tij. Nga ana tjetër, kërkuesi parashtron se ekzekutimi i dënimit me burgim prej 2 vjet dhe 4 muaj burgim pë veprën penale të parashikuar nga neni 134/2 të Kodit Penal ka vijuar pavarësisht caktimit të masës se dytë të sigurimit “arrest në burg” për llogari të procedimit penal të dytë për veprat penale, të parashikuara nga neni 150 dhe 270 të Kodit Penal. Për rrjedhojë, pala kërkuese pretendon se të dy dënimet janë vuajtur përmes vuajtjes së masave të paraburgimit “arrest në burg” të caktuara nga gjykata, duke kërkuar sakaq shuarjen e dënimit. Gjykata sjell në vëmendje se liria personale e të dënuarit Skerdi Koçi, pas datës 07.12.2020 është kufizuar pa ligj. Rezulton se për procedimin penal të parë, konkretisht për veprën penale të parashikuar nga neni 134, paragrafi 2 të Kodit Penal, dënimi 2 vjet dhe 4 muaj është vuajtur përmes kohës së paraburgimit dhe se për rrjedhojë urdhri i ekzekutimit më datë 22.10.2020 ka dalë në bazë dhe për zbatim të nenit 57, të Kodit Penal. Nga ana tjetër dënimi i dhënë në procedimin e dytë për veprën penale, të parashikuar nga nenet 150 dhe 270 të Kodit Penal, është vuajtur përmes kohës së paraburgimit me datë 07.12.2020 dhe se masa e sigurimit është shuar për këtë arsye me vendim gjykate. E gjithë zgjidhja e kësaj çështje përmes zbatimit të ligjit lidhet me pyetjen nëse ka parashikim ligjor apo jo në fuqi që zbatimin e një mase të re të sigurimit personal “arrest në burg”, që jepet gjatë periudhës së vuajtjes së një mase tjetër sigurimi personal “arrest në burg” të vendosur më parë, ta njohë si shkak apo fakt juridik të stopimit, pezullimit apo ndërprerjes së ekzekutimit të dënimit me burgim të marrë në secilin prej procedimeve penale në të cilat masat e sigurimit janë caktuar. Nga hulumtimi në të drejtën penale materiale pozitive (në Kodin Penal), në të drejtën procedurale penale pozitive (në Kodin e Procedurës Penale) dhe në të drejtën pozitive penitenciare (Ligji nr. 79/2020 dhe Ligji nr. 81/2020 dhe ligjet që para hyrjes në fuqi të tyre kanë vepruar nga viti 1998 e deri në vitin 2020) rezulton se zbatimi i masës së sigurimit personal nuk njihet ligjërisht si shkak ligjor stopimi, ndërprerje apo pezullimi për ekzekutimin e një vendimi penal të formës së prerë. Gjithashtu rezulton se nuk ka asnjë parashikim ligjor procedural, material apo penitenciar që të parashikojë se mbivendosja e masave të sigurimit “arrest në burg” shkakton pezullimin e ekzekutimit të tyre. Në Kodin e Procedurës Penale njihet instituti i shtyrjes së ekzekutimit të një dënimi me burgim, konkretisht në nenin 476, por që prima facie kuptohet se nuk ka asnjë relevancë juridike lidhur me çështjen objekt gjykimi. Nga ana tjetër në Kodin Penal njihet instituti pezullimit të ekzekutimit të dënimit me burgim kur gjykata zbaton dënime alternative, sipas nenit 58, 59, 59/0, 63, 64 apo nenit 65, por edhe këto rrethana nuk kanë asnjë relevance juridike me çështjen objekt giykimi. Nga ana tjetër neni 66 i Ligjit nr. 79/2020 parashikon edhe modalitetet e ekzekutimit të urdhrit të ekzekutimit në rastet e pezullimit apo shtyrjes së dënimit me burgim sipas vendimeve të gjykatës, por edhe kjo dispozitë duket prima facie se nuk ka asnjë relevancë juridike me zgjidhjen e çështjes objekt gjykimi. Në këto kushte, gjykata konkludon se kufizimi ligjor i lirisë personale të kërkuesit për llogari të dënimit penal të marrë më së pari në kohë është bërë pa asnjë parashikim ligjor nga data 07.12.2020 për shkak se kjo pjesë mbetur dhe e pavuajtur e dënimit me burgim, që institucioni i ekzekutimit të vendimeve penale dhe prokuroria ka konkluduar se duhet të ekzekutohet, është vuajtur, sipas formulës së parashikuar nga neni 57 Kodit Penal, nga ekzekutimi i masës së sigurimit “arrest në burg” të caktuar fillimisht ndaj të dënuarit, që nga data 25.01.2019. Gjykata sjell në vëmendje se neni 5 dhe neni 7 i KEDNJ detyrojnë drejtpërdrejtë organet shtetërore të Republikës së Shqipërisë, sipas neneve 5, 116 dhe 122 të Kushtetutës, që të kufizojnë lirinë e qytetarit vetëm me ligj. Në funksion të kuptimit të nenit 5 të KEDNJ, gjykata vlerëson të nevojshme të sjellë në vëmendje jurisprudencën konstante të GJEDNJ se kufizimet e lirisë personale sipas kësaj dispozite do të duhet të interpretohen nga autoritetet shtetërore në mënyrën më të ngushtë të mundshme dhe se nuk do të mund të pranohen interpretimet e zgjeruara, me analogji apo ato që nuk janë të aksesueshme apo të parashikueshme nga leximi i nenit 5 të KEDNJ dhe parashikimeve ligjore të brendshme të çdo shteti, ndryshe për shembull nga sa kjo gjykatë ka vlerësuar zbatimin e parimit të ligjshmërisë për llogari të nenit 8 dhe 11 të KEDNJ. Gjithashtu, GJEDNJ ka vlerësuar se neni 7 i KEDNJ nuk mund të pranojë të pajtohet me dënime, të cilat nuk janë të parashikuara në ligj, si të tilla apo me interpretime ligjore që nuk konfirmohen parashikimet e ligjit për sa i përket rasteve të individualizimit, caktimit të kohëzgjatjes dhe përfundimit të dënimit penal, duke kërkuar gjithmonë zbatim strikt të parashikimeve ligjore dhe në mënyrë të tillë që të jenë të parashikueshme dhe të aksesueshme. Gjykata, duke sjellë në vëmendje rezultatet e hulumtimit mbi të drejtën pozitive penale në kuptimin e gjerë në fuqi, konkludon se nuk ka asnjë dispozitë ligjore që të njohë si shkak pezullimi, stopimi dhe ndërprerje caktimin e një mase sigurimi personale për një vepër tjetër penale ndaj të dënuarit, dënimi penal i të cilit ka nisur më parë të ekzekutohet, qoftë edhe nëpërmjet një mase tjetër sigurimi personal arrest në burg sikurse paraqiten faktet e çështjes objekt gjykimi. Nga kjo analizë arrihet në konkluzionin se në periudhën e mbivendosur të dy titujve gjyqësor të kufizimit të lirisë të një subjekti do të vijojnë të ekzekutohen të dyja paralelisht për efekt të përllogaritjes, qoftë të dënimit penal me burgim të dhënë për procedimin penal të parë dhe qoftë të dënimit penal të dhënë për llogari të procedimit penal të dytë. Secila masë sigurimi “arrest në burg” e vënë në ekzekutim gëzon individualitetin dhe autonominë e saj të lidhur ngushtësisht vetëm me procedimin penal për llogari të të cilit është marrë dhe se nuk ndikon tek masat e marra në procedimet penale të tjera, pavarësisht se procedimet penale zhvillohen paralelisht kundër të njëjtit person. Gjykata vlerëson se konkluzioni i Institucionit të Ekzekutimit të Vendimeve Penale Peqin, Prokurorisë pranë Gjykatës së Rrethit Gjyqësor Kavajë, Gjykatës së Rrethit Gjyqësor Kavajë dhe Prokurorisë, pranë Gjykatës së Apelit Durrës, se masa e sigurimit arrest në burg pezullon, stopon apo ndërpret ekzekutimin e masës së mëparshme të sigurimit apo të dënimit me burgim, përbën zbatim të ligjit penal me analogji, në kundërshtim me nenin 29 të Kushtetutës, nenin 5 dhe 7 të KEDNJ dhe nenit 3 të Kodit Penal. Në këtë rast, në periudhën e mbivendosjes së masave të sigurimit arrest në burg, matematikisht është e vërtetë që një ditë burgim është e barabartë me tre ditë burgim. Por aspekti matematikor përllogaritjes nuk cënon juridikisht nenin 57 të Kodit Penal, pasi kjo dispozitë zbatohet për secilën masë sigurimi arrest në burg të marrë për llogari të një procedimi penal konkret. Për rrjedhojë neni 57 i Kodit Penal nuk cënohet nga kjo mënyrë zbatimi. Gjykata sjell në vëmendje se një çështje e ngjashme me këtë mënyrë të gabuar të interpretimit të ligjit penal me analogji kanë gjykuar edhe më parë Kolegjet e Bashkuara të Gjykatës se Lartë, duke shtruar për zgjidhje nëse ekzistojnë në legjislacionin penal rrethana të tilla si: pezullimi apo ndërprerja e afatit të parashkrimit të dënimit penal, sipas nenit 68 të Kodit Penal. Me vendimin unifikues nr. 07/2002 u arrit konkluzioni se pezullimi dhe ndërprerja e afatit të parashkrimit të ekzekutimit të vendimit penal, duke qenë se nuk njihen dhe nuk rregullohen në Kodin Penal, janë institute të së drejtës që nuk ekzistojnë dhe se zbatimi i tyre do të përbëjë zbatim të ligjit penal me analogji. Gjithashtu, gjykata vlerëson të nevojshme të sjellë në vëmendjen një ndër rastet kur jurisprudenca e GJEDNJ për nenin 5 të KEDNJ ka konkluduar shkelje në mënyrën e zgjeruar të interpretimit të ligjit penal procedural nga ana e Kolegjeve të Bashkuara të Gjykatës së Lartë dhe Gjykatës Kushtetuese, konkretisht mbi interpretimin e bërë për shkronjën “e” të nenit 514 të Kodit të Procedurës Penale (Grori vs. Albania, Seksioni 1 i GJEDNJ, paragrafi 156-161). GJEDNJ vlerësoi se, duke zbatuar një akt normativ ndërkombëtar që nuk kishte hyrë në fuqi, duke interpretuar në mënyrë të paparashikueshme dhe të paaksesueshme shkronjën “e”, të nenit 514 të Kodit të Procedurës Penale nga ana e Kolegjeve të Bashkuara të Gjykatës së Lartë dhe nga ana e Gjykatës Kushtetuese është shkelur liria personale e kërkuesit pa një parashikim ligjor dhe në kundërshtim me pikën 1, të nenit 5 të KEDNJ. Mesazhi që vjen nga kjo jurisprudencë e mbipushtetshme dhe e detyrueshme për zbatim, e sjellë në vëmendje me lart, është se pavarësisht se interpretimi i zgjeruar i ligjit penal apo interpretimi me analogii i tij mund të çojë në konkluzione të arsyeshme dhe të logjikshme, në rast se ato rëndojně pozitën e të pandehurit apo të dënuarit, interpretime të tilla janë njëlloj të papajtueshme sikurse interpretimet e paarsyeshme apo të palogjikshme të zgjeruara apo me analogji të ligjit penal dhe si të tilla vijnë në kundërshtim me parimin e sigurisë juridike dhe parimin e ligjshmërisë, të sanksionuara në nenin 5 dhe 7 të KEDNJ, nenin 29 të Kushtetutës dhe nenin 3 1 Kodit Penal. Në fushën e së drejtës penale dhe normave që kufizojnë lirinë personale interpretime të tilla të ligjit mund të lejohen vetëm favor libertatis, që do të thotë për të përmirësuar pozitën juridike të të dënuarit apo të të pandehurit. Kjo qasje interpretative rrjedh pikërisht nga vlera e madhe që ka liria personale në shtetin e së drejtës dhe në demokraci, në të cilat çdo privim i lirisë, i kryer pa ligj dhe arbitrarisht nga ana e organeve shtetërore prek në thelb sigurinë dhe besimin qytetar të shtetit.

Zbatimi i ligjit penal me analogji në historinë e së drejtës penale pozitive shqiptare është lejuar në Kodin Penal të vitit 1952, ku parashikohej se: “Kur një vepër shoqërisht e rrezikshme nuk është parashikuar drejtpërdrejt nga ligja penale, baza dhe kufijtë e përgjegjësisë penale për këtë vepër përcaktohen sipas dispozitave të ligjës penale, që parashikojnë krime të një natyre sa më të ngjashme.
 Analogjia zbatohet në raste të jashtëzakonshme.”  Por një rregullim të tillë ligjor nuk e gjejmë më as në Kodin Penal të vitit 1977 dhe as në Kodin Penal ne fuqi. Një rregullim i tillë i ligjit penal apo zbatim i tillë i ligjit penal cënon parimet kryesore të shtetit të së drejtës dhe prek në thelb sigurinë e individit për liri personale, duke mundësuar sakaq arbitraritetin e interpretimeve të paparashikueshme dhe të paaksesueshme të organeve ligjzbatuese të shtetit në drejtim të kufizimit të papritur të kësaj vlere themelore kushtetuese. Gjykata sjell në vëmendje se, pikërisht për të ndaluar arbitraritetin në mënyrën se si ekzekutohen vendimet penale të kufizimit të lirisë personale përmes dënimeve me burgim apo masave paraburgosëse në rastin kur ato caktohen për llogari të titujve të ndryshëm ekzekutiv apo procedimeve penale të ndryshme dhe kundër të njëjtit autor, Kodi Penal dhe Kodi i Procedurës Penale parashikojnë detyrimin e prokurorit për të përllogaritur në vuajtjen e dënimit kohën e vuajtur në paraburgim apo pjesët respektive të dënimit penal të shlyer, në rastet kur dënimet penal bashkohen sipas nenit 56 të Kodit Penal. Konkretisht rregullime të tilla i gjejmë në nenin 55, 56 të Kodit Penal dhe në nenin 465, 466 dhe 469 të Kodit të Procedurës Penale. Në këtë mënyrë konkludohet se pezullimi, ndërprerja, apo stopimi i ekzekutimit të dënimit me burgim i venë tashmë në ekzekutim nuk ekzistojnë si mundësi ligjore për kufizimin e lirisë personale të të dënuarit dhe se zbatimi i masave me karakter paraburgosës për vepra të tjera, penale nuk afekton juridikisht ekzekutimin e dënimit me burgim. Për rrjedhojë të gjithë analizës se realizuar më lart, gjykata vlerëson se marrja e cilësisë së të paraburgosurit të të dënuarit për një vepër tjetër penale, dënimi i së cilës po ekzekutohet ndërkohë, apo edhe mbivendosja e masave të sigurimit arrest në burg, nuk passjell humbjen, stopimin, pezullimin apo ndërprerjen e cilësisë së të dënuarit të subjektit, qoftë për efektet e zbatimit të ligjit për amnistinë, për zbatimin e ligjit penitenciar apo përllogaritjes së ekzekutimit të dënimit me burgim apo edhe përllogaritjes së masës paraburgosëse të caktuar më parë. Për efekt të Ligjit nr. 05/2020 është relevant statusi i të dënuarit me vendim gjyqësor të formës së prerë më datë 31.12.2019 për veprën penale për të cilën gjen fushëzbatim amnistia si masë e përgjithshme e shuarjes së dënimit penal dhe se statusi i të paraburgosurit i mbivendosur në këtë periudhë ndaj këtij subjekti për procedime juridike në zbatimin e ligjit për amnistinë.....Secila vepër penale dhe secili procedim penal ruan individualitetin e tij në rëndimin e pasojave juridike për të proceduarin dhe se ligji për aministinë nuk mund të zbatohet sipas logjikës së cilës i referohet ne interpretimin e tyre organet penitenciare, prokuroritë e dy shkallëve të gjykimit në fakt dhe gjykata e shkallës së parë.............. 


12. Kundër vendimit nr. 10-2021-2042/337, datë 17.11.2021 të Gjykatës së Apelit Durrës, ka paraqitur rekurs organi i akuzës, duke kërkuar prishjen e këtij vendimi dhe lënien në fuqi të vendimit të gjykatës së shkallës së parë. 
             13. Në rekurs, prokuroria e apelit ka paraqitur këto shkaqe:

- Vlerësojmë se vendimi i Gjykatës së Apelit Durrës vjen në kundërshtim me ligjin dhe praktika që ka krijuar gjykata e apelit në vlerësimin e përllogaritjes së paraburgimit vjen në kundërshtim me nenin 57 të Kodit Penal, ku ndër të tjera përcaktohet mënyra e përllogaritjes së dënimit në rastet kur personi ndodhet me masë sigurimi “Arrest në burg”, ligjin nr. 97/2020, “Për ekzekutimin e vendimeve penale”, si dhe neneve 250, 464, 465 të K.Pr.Penale.


- Ndryshe nga sa arsyeton gjykata vlerësojmë se stopimi apo pezullimi i ekzekutimit të vendimit nuk është çështje ligji, por çështje fakti. Rastet kur ndërpritet ekzekutimi janë p.sh: rasti kur i dënuari arrin të arratiset nga burgu, duke iu shmangur ekzekutimit të dënimit. Kur i dënuari nuk vuan dënimin për shkak të ndërprerjes së gjendjes së burgimit, pasi vendoset nën një regjim tjetër që është gjendja e paraburgimit për një hetim të ri. Në këto raste faktikisht personi nuk vuan më dënimin e dhënë, pra është ndërprerë ekzekutimi i dënimit. Arsyetimi i Gjykatës së Rrethit Gjyqësor Kavajë është logjik dhe ligjor. Referuar nenit 250 të K.Pr.Penale efektet e paraburgimit fillojnë të ecin nga çasti i arrestimit ose i ndalimit. Kur i pandehuri është i paraburgosur për një vepër penale tjetër, efektet e masës fillojnë të ecin nga dita në të cilën është njoftuar vendimi.


Pra, pyetjes së shtruar se kur caktohet masa e sigurimit arrest në burg, ky vendim duhet ekzekutuar menjëherë, apo duhet ekzekutuar pas vuajtjes së dënimit, i ka dhënë zgjidhje dispozita e mësipërme që vendimi i caktimit të masës së ekzekutimi, ekzekutohet menjëherë me njoftimin e vendimit në institucionin ku personi po vuan dënimin, duke ndryshuar regjimin dhe duke e kaluar të dënuarin nga regjim burgimi, në paraburgim me një status tjetër si i paraburgosur dhe në kushte më të disfavoshme të drejtash. Kjo edhe për efekt të përllogaritjes se mëvonshme të tij me 1,5 ditë burgim për efekt dënimi, apo kompensimi. Janë pikërisht kushtet më pak të favorshme të regjimit të paraburgimit, që legjitimojnë këto veprime, përllogaritje dhe barazojnë situatën faktike me atë juridike. 


- Përsa i përket përllogaritjes së paraburgimit dhe efekteve të tij, sigurisht që paraburgimi vlen vetëm për një vendim të formës së prerë qoftë dënimi, apo pafajësie (për efekt kompensimi) (edhe vendim pushimi, mosfillimi). Nëse do të jemi përpara dy vendimeve të formës së prerë, pra bashkimit të dënimeve, koha e vuajtur në paraburgim do të llogaritet për efekt të dënimit të dytë për të cilin është hetuar me masën e sigurimit “arrest në burg”. Pra, zgjidhja do të ishte, koha e mbetur pa vuajtur nga dënimi i mëparshëm do të bashkohet me dënimin e ri, pasi t’i jetë zbritur këtij të fundit koha e paraburgimit.


- Edhe në ligiin nr. 79/2020 “Për ekzekutimin e vendimeve penale”, është parashikuar se: Neni 30 Lirimi i të burgosurit “1. Dënimi me burgim vlerësohet i plotësuar dhe i dënuari lirohet kur: a) përfundon kryerjen e dënimit; b) i falet dënimi i mbetur; c) amnistohet vepra penale apo dënimi i mbetur; c) lirohet me vendim gjykate. 2. I dënuari nuk lirohet kur ndaj tij ka filluar një procedim penal dhe është vendosur një masë sigurimi me arrest për një vepër tjetër penale të ndryshme nga ajo për të cilën po kryen dënimin. 3. Kur personi i dënuar lirohet, sipas parashikimeve të shkronjave “a”, “b” dhe “e”, të këtij neni, procedura e lirimit kryhet nga institucioni i ekzekutimit të vendimit penal, ndërsa në rastet e tjera lirimi bëhet me urdhër ekzekutimi të prokurorit. Në këto raste njoftohet dhe bashkërendohet puna me Policinë e Shtetit, që, sipas rastit, merr masa për njoftimin dhe sigurimin jetës dhe shëndetit të viktimës së veprës penale.

- Pika 2 e këtij neni tregon qartë se nuk ecin paralelisht edhe zbatimi i masës së sigurimit edhe ekzekutimi i vendimit penal. Në varësi të faktit se cila faktikisht po ekzekutohet bëhet dhe vlerësimi se si do të bëhet përllogaritja. Pra, në rast se personi është në gjendje paraburgimi për shkak të masës, kjo do të përllogaritet për efekt të dënimit që do të jepet. Në rast se kur masa e dënimit të dhënë me një vendim përfundimtar është vuajtur nën masën e sigurimit “arrest në burg”, atëhere gjykata urdhëron konform nenit 260 të K.Pr.Penale shuarjen e masës së sigurimit dhe lirimin e personit në lidhje me këtë vendim. Institucioni i ekzekutimit të vendimeve penale që administron dhe zbaton urdhërat e ekzekutimit, kanë tagrin ligjor që të mos e lirojnë personin, por ta kalojnë atë në regjim burgimi për të vuajtur pjesën tjetër të dënimit, të ndërprerë për shkak të zbatimit të masës së sigurimit. Në këto rrethana siç është konkluduar dhe nga gjykata e shkallës së parë, marrja e statusit të të paraburgosurit, ndërpret vuajtjen e dënimit de facto edhe se i dënuari Skerdi Koçi nuk e ka përfunduar vuajtjen e dënimit, të dhënë me vendimin nr. 12-2020-559/51, datë 12.05.2020 të Gjykatës së Rrethit Gjyqësor Kavajë, i cili ka marrë formë të prerë me vendimin nr. 10-2020-1293, datë 22.10.2020 të Gjykatës së Apelit Durrës.
II. Vlerësimi i Kolegjit Penal të Gjykatës së Lartë:
14. Kolegji Penal i Gjykatës së Lartë (në vijim Kolegji) konstaton se rekursi nga organi i akuzës, është paraqitur në formën e kërkuar nga ligji dhe brenda afatit ligjor, të parashikuar në nenin 435 të Kodit të Procedurës Penale (sipas ligjit në fuqi në kohën e depozitimit të tij).

15. Paraprakisht, Kolegji vlerëson të nevojshme të evidentojë faktin e ndryshimeve ligjore që ka pësuar Kodi i Procedurës Penale me ligjin nr. 41/2021 “Për disa shtesa dhe ndryshime në ligjin nr. 7905, datë 21.03.1995 “Kodi i Procedurës Penale i Republikës së Shqipërisë”, të ndryshuar (ligji nr. 41/2021), i cili është botuar në Fletoren Zyrtare nr. 71, datë 14.05.2021 dhe ka hyrë në fuqi më datë 29.05.2021. Në nenin 38 të ligjit nr. 41/2021, mbi dispozitat tranzitore, parashikohet se: “1. Përbërja e trupave gjykues, si dhe procedura e gjykimit në Gjykatën e Lartë rregullohet sipas përcaktimeve të këtij ligji, pavarësisht parashikimeve të ndryshme në ligje të tjera. 2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre”. Në kuptim të kësaj dispozite ligjore, në lidhje me formimin e trupit gjykues, si dhe procedurën e gjykimit, Kolegji zbaton parashikimet e ligjit nr. 41/2021, ndërsa në lidhje me kushtet e pranueshmërisë së rekursit i referohet ligjit procedural që ka qenë në fuqi në kohën e depozitimit të tij.



16. Shkaqet e rekursit në Gjykatën e Lartë parashikohen nga pika 1 e nenit 432 i Kodit të Procedurës Penale. Kjo dispozitë, në momentin e paraqitjes së rekursit, në pikën 1 të saj, parashikonte se: “1. Rekursi në Gjykatën e Lartë kundër vendimeve të gjykatës së apelit mund të bëhet për këto shkaqe: 

a) për mosrespektimin ose zbatimin e gabuar të ligjit material ose procedural, me rëndësi për njësimin ose zhvillimin e praktikës gjyqësore; 

b) për mosrespektimin ose zbatimin e gabuar të ligjit procedural me pasojë pavlefshmërinë e vendimit, pavlefshmërinë absolute të akteve ose papërdorshmërinë e provave; 

c) kur vendimi i ankimuar vjen në kundërshtim me praktikën e Kolegjit Penal ose të Kolegjeve të Bashkuara të Gjykatës së Lartë.  



17. Kolegji, pasi shqyrtoi dokumentacionin e administruar në dosje dhe analizoi llojin e çështjes penale në gjykim, vendimet e gjykatave dhe shkaqet e rekursit, vlerëson se shkaqet e ngritura në rekurs janë të tilla që e cënojnë vendimmarrjen e gjykatave të shkallëve më të ulëta, si vendime të marra në zbatim të gabuar të ligjit procedural penal.
18. Në çështjen objekt shqyrtimi, gjykatat kanë mbajtur qëndrime të ndryshme lidhur me shuarjen e dënimit të kërkuesit Skerdi Koçi. Kjo, pasi ndaj këtij shtetasi janë aplikuar dy masa sigurimi personal “Arrest në burg” për fakte penale të ndryshme, të cilat kanë krijuar dhe një mbivendosje të pjesshme me njëra-tjetrën, si dhe janë dhënë dy vendime të ndryshme dënimi me burgim. Gjykata e shkallës së parë dhe organi i akuzës në rekurs, i cili ka kërkuar lënien në fuqi të vendimit të gjykatës së shkallës së parë, arsyetojnë se vendosja e masës së re të sigurimit, ndërpret efektet e masës së mëparshme të sigurimit. Sipas këtij arsyetimi, kërkuesi Skerdi Koçi nuk e ka shlyer ende dënimin me burgim, dhënë nga gjykata. Ndërsa, gjykata e apelit e gjen të pambështetur në ligj arsyetimin e mësipërm dhe për rrjedhojë të pabazuar atë në ligjin procedurial penal. Në vijim të këtij arsyetimi, gjykata e apelit ka vlerësuar se, kërkuesi Skerdi Koçi e ka shlyer dënimin e tij.

19. Lidhur me këto qëndrime që kanë mbajtur gjykatat e faktit, Kolegji e vlerëson të drejtë qëndrimin e mbajtur nga gjykata e apelit, për faktin se ndërprerja e ekzekutimit të masës së dënimit e arsyetuar nga gjykata e shkallës së parë nuk gjen bazë ligjore dhe në lëmin e zbatimit të ligjit penal, në të cilin zbatohet parimi se, nuk mund të bëhet interpretimi me analogji i ligjit, për më tepër kur ka si pasojë privimin e lirisë së individit, e cila është një nga të drejtat themelore të tij, të parashikuara në Kushtetutën e Republikës së Shqipërisë dhe në Konventën Europiane për të Drejtat e Njeriut, kufizimi i së cilës mund të bëhet vetëm në rastet e parashikuara shprehimisht në ligj. 

20. Nga ana tjetër, Kolegji e vlerëson të gabuar qëndrimin e gjykatës së apelit, sipas të cilit kërkuesi Skerdi Koçi e ka shlyer dënimin e tij. Ky qëndrim i gjykatës së apelit bie në kundërshtim me parashikimet e nenit 57 të Kodit Penal. Në këtë dispozitë ligjore parashikohet se: “Koha e paraburgimit llogaritet në dënimin me burgim ose me gjobë, si dhe në detyrimin për kryerjen e një pune në interes publik si më poshtë: Një ditë paraburgim baraz me një ditë e gjysmë burgim”. Në rastin konkret, nga arsyetimi i gjykatës së apelit, del e qartë se për periudhën e kohës kur kemi mbivendosje të masave të sigurimit personal “arrest në burg”, nga gjykata e apelit është llogaritur një ditë paraburgim baraz me tre ditë burgim. 

21. Kolegji vlerëson se, në rastin kur ndaj personit, i cili ndodhet nën një masë sigurimi personal “arrest në burg”, apo kur është duke kryer dënimin me burgim për një vepër të mëparshme penale, vendoset një masë e re sigurimi “arrest në burg”, kjo e fundit duhet ti njoftohet personit ndaj të cilit është vendosur masa e re e sigurimit personal, në momentin kur mbarojnë efektet e masës së parë të sigurimit personal, ose pasi personi ka kryer të gjithë dënimin me burgim për të cilin ishte vendosur masa e parë e sigurimit personal “arrest në burg”. Në rastet kur ndaj personit nuk ka qenë caktuar masë sigurimi “arrest në burg”, por ai ka qenë duke vuajtur një dënim me burgim për një vepër penale tjetër, masa e sigurimit për veprën penale që akuzohet, duhet ti njoftohet, pasi ai ta ketë përfunduar dënimin për veprën e parë penale. Pra, ky është momenti që do të fillojnë efektet e masës së re të sigurimit personal “arrest në burg”. Kjo linjë arsyetimi është në përputhje të plotë me parashikimet ligjore të nenit 57 të Kodit Penal dhe nenit 250 të Kodit të Procedurës Penale. 

22. Përsa thamë më mësipërm, Kolegji vlerëson se, rekursi i paraqitur nga organi i prokurorisë plotëson shkaqet e parashikuara nga neni 432 i Kodit të Procedurës Penale ( pas ndryshimeve të sjella me Ligjin nr. 35/2017) për shkak të zbatimit të gabuar të ligjit nga ana e gjykatave të faktit. Në nenin 437, “Shqyrtimi gjyqësor”, të vijim të ndryshimeve të sjella me Ligjin nr. 41/2021, në pikën 1 të tij parashikohet se: “1. Gjykata, në dhomë këshillimi, vendos shqyrtimin e çështjes në seancë gjyqësore me praninë e palëve në rast se: a) çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; b) vlerësohet e nevojshme nga Kolegji Penal thirrja dhe dëgjimi i palëve për shkak të problematikës ose kompleksitetit të çështjes, sipas shkronjave “b” dhe “c” të pikës 1 të nenit 432 të këtij Kodi”. Kolegji vlerëson se çështja nuk bën pjesë në rastet e parashikuar nga ky nen dhe për rrjedhojë, mund të zgjidhet edhe në dhomë këshillimi.  

23. Gjithashtu, Kolegji vlerëson se nuk jemi në rastin e parashikuar nga pika 3 e nenit 434 të K.Pr.Penale, sipas të cilës: “3. Në rastet kur Gjykata e Lartë kryesisht vë në diskutim çështje të ligjit, për të cilat palët nuk kanë paraqitur më parë mendimin e tyre, përpara shqyrtimit urdhërohet njoftimi i palëve dhe caktohet afati për depozitimin e parashtresave të tyre për çështjet e ligjit. Njoftimi në këto raste kryhet sipas rregullave të përgjithshme.” Duhet theksuar se, Kolegji nuk ka vënë në diskutim çështje të ligjit, për të cilat palët nuk kanë paraqitur më parë mendimet e tyre, pasi në dhomën e këshillimit janë shqyrtuar vetëm çështjet e ngritura në rekursin e paraqitur nga Prokuroria, pranë Gjykatës së Apelit Durrës. 

24. Në zbatim të parashikimeve që bëhen në germën “c”, të pikës 1, të nenit 441 të K.Pr.Penale (pas ndryshimeve të sjella me Ligjin nr. 41/2021), sipas të cilës: “Pas shqyrtimit të çështjes, Kolegji Penal ose Kolegjet e Bashkuara të Gjykatës së Lartë vendosin: ... c) prishjen e vendimit të gjykatës së apelit dhe dërgimin e çështjes për rishqyrtim në këtë gjykatë me tjetër trup gjykues”, Kolegji vlerëson se vendimi i gjykatës së apelit duhet të prishet dhe çështja të dërgohet për tu rishqyrtuar nga një trup tjetër gjykues i Gjykatës së Apelit Durrës. Gjatë rishqyrtimit të çështjes, gjykata e apelit duhet t’i përmbahet arsyetimit të të bërë nga Kolegji Penal në këtë vendim.

   PËR KËTO ARSYE,
Kolegji Penal i Gjykatës së Lartë, mbështetur në nenin 441, pika 1, shkronja “c” të Kodit të Procedurës Penale;
V E N D O S I: 

Prishjen e vendimit nr. 10-2021-2042/337, datë 17.11.2021 të Gjykatës së Apelit Durrës dhe dërgimin e çështjes për rishqyrtim në po këtë gjykatë, me tjetër trup gjykues. 
  Tiranë, më 10.02.2022

